En mand fra Frederikshavn kørte søndag aften galt i et solouheld og kom alvorligt til skade. Den 58-årige bilist blev kørt på hospitalet, og ifølge politiet var hans tilstand ved 22-tiden kritisk. Uheldet skete i en rundkørsel på Barfredsvej i Frederikshavn. Et vidne har fortalt til politiet, at manden flere gange havde kørt med høj hastighed igennem rundkørslen. - På et tidspunkt hører vidnet så, at det er gået galt, siger vagtchef Karsten Højrup Kristensen fra Nordjyllands Politi. - Han har påkørt flere skilte deroppe, og bilen er rullet rundt. Da vi kommer frem, er føreren bevidstløs, fortsætter han. Bilisten er indlagt på Hjørring Sygehus. Ingen andre kom til skade ved uheldet. Politiet kender ikke den præcise årsag til ulykken og har endnu ikke kunnet afhøre den tilskadekomne. Der er rutinemæssigt blevet taget en blodprøve fra manden, som skal fastslå, om han var påvirket under kørslen.

Referat:
Nordjysk bilist var i kritisk tilstand, da han blev kørt på hospitalet søndag aften.